Το θέμα των ημερών είναι ταινίες σε streaming. Είναι αλήθεια πως ο κορονοϊός μας έχει χτυπήσει για τα καλά. Με τα νέα μέτρα που έχουν εφαρμοστεί πρόσφατα και τους πολίτες να είναι αναγκασμένοι να μένουν στο σπίτι, είναι σαν να ζούμε ένα apocalyptic σενάριο. Καταλαβαίνω πως για πολλούς δεν είναι εύκολο να κάθονται συνέχεια στο σπίτι κοιτώντας τους τέσσερις τοίχους. Παρόλα αυτά, εμείς είμαστε εδώ για να σας κάνουμε μερικές προτάσεις που ίσως κάνουν την διαμονή σας λιγότερο επώδυνη και περισσότερο ευχάριστη. Η λύση για να αντέξουμε εμείς οι σινεφίλ την σπιτική καραντίνα, αφού οι κινηματογραφικές αίθουσες έχουν κλείσει είναι μόνο μία: Streaming πλατφόρμες! Σε αυτό το άρθρο θα σας προτείνω δέκα από τις καλύτερες original κινηματογραφικές παραγωγές από Netflix και Amazon που αξίζει να παρακολουθήσετε είτε για πρώτη φορά, είτε ως rewatch. Οι ταινίες θα παρουσιαστούν στη σειρά που κυκλοφόρησαν και όχι σε σειρά προτίμησης.

The Meyerowitz Stories (2017)

Σκηνοθεσία: Noah Baumbach

Πρωταγωνιστούν: Adam Sandler, Ben Stiller, Dustin Hoffman

Trailer: https://www.youtube.com/watch?v=MYzFieit8dI

Βαθμολογία IMDB: 6.9/10

Πλατφόρμα: Netflix

Όταν ανακαλύπτουν πως το συνολικό έργο του πατέρα τους Harold (Hoffman) πρόκειται να τιμηθεί από τον καλλιτεχνικό χώρο, τα τρία παιδιά του, Danny (Sandler), Matthew (Stiller) και Jean (Elizabeth Marvel) μαζεύονται στη Νέα Υόρκη για να παρευρεθούν στην εκδήλωση. Στην παραμονή τους όμως όλοι αναγκάζονται να βγάλουν προς τα έξω τα πολλά απωθημένα και παράπονά τους προς τον πατέρα τους, καθώς εκείνος μία ζωή υποτιμά και αγνοεί τον Danny, ενώ θεωρεί πως ο Matthew είναι μία απογοήτευση αφού επέλεξε να ακολουθήσει μία πορεία που θα τον εξασφάλιζε οικονομικά, αφήνοντας έτσι πίσω του την τέχνη. To ‘Meyerowitz Stories’ είναι ένα εξαιρετικό πορτραίτο μίας δυσλειτουργικής οικογένειας, με το στυλ του Noah Baumbach και τις ερμηνείες του cast να το απογειώνουν. Επίσης αυτό το φιλμ είναι η απόδειξη πως ο Adam Sandler θα μπορούσε να είναι ένας μεγάλος ηθοποιός, καθώς εδώ ο Baumbach τον χειρίζεται άψογα και τον αφήνει να ξεδιπλώσει το υποκριτικό του ταλέντο. Είναι από τις ταινίες σε streaming που αξίζει να δείτε.

You Were Never Really Here (2017)

Σκηνοθεσία: Lynne Ramsay

Πρωταγωνιστές: Joaquin Phoenix, Judith Roberts, Ekaterina Samsonov

Trailer: https://www.youtube.com/watch?v=2N3-U2y3_kc

Βαθμολογία IMDB: 6.8/10

Πλατφόρμα: Amazon

O Joe (Phoenix) είναι ένας βετεράνος πολέμου με αρκετά ψυχολογικά προβλήματα, που εντοπίζει χαμένα μικρά κορίτσια για να ζήσει. Όταν μία από αυτές του τις αναζητήσεις πηγαίνει τελείως στραβά, όλοι οι εφιάλτες του βγαίνουν προς τα έξω καθώς μία συνωμοσία αποκαλύπτεται που μπορεί να τον οδηγήσει στο θάνατο ή σε αυτό που θα λέγαμε πνευματική αφύπνιση. Όπως η προηγούμενη ταινία της Lynne Ramsay, ‘We Need to Talk About Kevin’, έτσι κι αυτή είναι μία σκοτεινή και τρομακτική κινηματογραφική εμπειρία. Το ‘You Were Never Really Here’ είναι από τις ταινίες σε streaming, που στην είναι ουσία το ‘Taxi Driver’ της γενιάς μας. Όπως το αριστούργημα του Martin Scorsese, το φιλμ αυτό έχει επίσης πάρα πολλά να πει για ότι λάθος υπάρχει στην κοινωνία, ενώ παράλληλα αποτελεί μία φανταστική μελέτη χαρακτήρα. Η σκοτεινή σκηνοθετική προσέγγιση της Ramsay εντυπωσιάζει και ο Joaquin Phoenix δίνει μία εξίσου σκοτεινή ερμηνεία που του χάρισε το βραβείο του A’ Ανδρικού Ρόλου στο Φεστιβάλ των Κανών.

The Other Side of the Wind (2018)

Σκηνοθεσία: Orson Welles

Πρωταγωνιστούν: John Huston, Peter Bogdanovich, Oja Kodar

Trailer: https://www.youtube.com/watch?v=nMWHBUTHmf0

Βαθμολογία IMDB: 6.8/10

Πλατφόρμα: Netflix

O Jake Hannaford (Huston) είναι ένας διάσημος σκηνοθέτης του Hollywood που επανέρχεται στον χώρο μετά από μία μακρά παύση, θέλοντας να δημιουργήσει άλλη μία προσωπική ταινία. Στα γενέθλιά του διοργανώνει ένα πάρτι που συγκεντρώνει όλη την αφρόκρεμα του κινηματογράφου. Όλοι τους θέλουν να μάθουν πράγματα για την ταινία, καθώς ο Hannaford δεν έχει αποκαλύψει κάτι και από ότι φαίνεται δεν σκοπεύει κιόλας. Οι φήμες για την ταινία αρχίζουν να οργιάζουν και η νύχτα βυθίζεται συνεχώς στην παράνοια, με τον Hannaford να περιβάλλεται από ποτό, εχθρούς και προσωπικούς δαίμονες. Το ‘Other Side of the Wind’ είναι από τις ταινίες σε streaming που είναι ο λόγος που έχω αγαπήσει το Netflix. Αυτό είναι γιατί η πλατφόρμα κατάφερε να δώσει στο κοινό την τελευταία ταινία του Orson Welles που πολλοί θεωρούσαν πως δεν υπήρχε και δεν ήταν τίποτε περισσότερο παρά ένας μύθος. Η ταινία δεν είναι τίποτα λιγότερο από αριστούργημα! Ο Welles έχει βάλει πολλά δικά του στοιχεία στον χαρακτήρα του Hannaford σε μία ταινία που υμνεί και παράλληλα κοροϊδεύει το Νέο Hollywood της δεκαετίας του ’70. Η σκηνοθεσία είναι πολύ προσεγμένη και οι ερμηνείες των ηθοποιών ανταποκρίνονται πολύ καλά στο εξαιρετικό σενάριο. Η ταινία αυτή είναι το πραγματικό κύκνειο άσμα του Orson Welles που τον επανατοποθετεί στο πάνθεον των μεγάλων δημιουργών!

Suspiria (2018)

Σκηνοθεσία: Luca Guadagnino

Πρωταγωνιστούν: Dakota Johnson, Tilda Swinton, Chloe Grace Moretz

Trailer: https://www.youtube.com/watch?v=6RGcasJGY6g

Βαθμολογία IMDB: 6.8/10

Πλατφόρμα: Amazon

Ένα σκοτάδι περιβάλει μία παγκοσμίου φήμης χορευτική ομάδα και καταπίνει τη σκηνοθέτιδά της, μία ανερχόμενη νεαρή χορεύτρια και έναν ψυχοθεραπευτή. Κάποιοι από αυτούς θα υποκύψουν σε αυτόν τον εφιάλτη, ενώ κάποιοι άλλοι ίσως καταφέρουν να ξυπνήσουν. Ο Luca Guadagnino έρχεται μετά από το εξαιρετικό ‘Call Me By Your Name’ του 2017 και σκηνοθετεί το ‘Suspiria’, που βασίζεται στην ομώνυμη ταινία του Dario Argento που κυκλοφόρησε το 1977. Το φιλμ αυτό είναι περισσότερο “αδελφός” του αρχικού και λιγότερο remake, καθώς ο Guadagnino φέρνει το δικό του στυλ στο τραπέζι και παρουσιάζει αυτό το μαγικό σκοτάδι της ταινίας μέσω της διαμάχης των γενεών και της φασιστικής δύναμης, ενσωματώνοντας τα στοιχεία του υπερφυσικού και του ψυχολογικού με το τελικό αποτέλεσμα να είναι εκπληκτικό. Η σκηνοθεσία του Guadagnino είναι όπως πάντα άρτια και οι ερμηνείες του cast καταφέρνουν να ξεχωρίσουν με πρώτη και καλύτερη αυτή της Tilda Swinton, σε είναι από τις ταινίες σε streaming που θα σας μείνει αξέχαστο.

Dolemite Is My Name (2019)

Σκηνοθεσία: Craig Brewer

Πρωταγωνιστούν: Eddie Murphy, Wesley Snipes, Keegan-Michael Key

Trailer: https://www.youtube.com/watch?v=Ws1YIKsuTjQ

Βαθμολογία IMDB: 7.3/10

Πλατφόρμα: Netflix

To ‘Dolemite Is My Name’ είναι μία βιογραφική ταινία που αφηγείται την ιστορία του Rudy Ray Moore (Murphy), πρωτοπόρου της κωμωδίας και της rap μουσικής, που έκλεισε τα στόματα των επικριτών του όταν το δημιούργημά του, ο κινηματογραφικός και όχι μόνο χαρακτήρας Dolemite, το εξωφρενικά αστείο kung fu alter ego του έγινε φαινόμενο της Blaxploitation κουλτούρας στη δεκαετία του ’70. Πρόκειται για μία ταινία που περιγράφει πολύ όμορφα εκείνη την εποχή, προσφέρει αρκετές δόσεις γέλιου και περνάει στο θεατή κάποια μηνύματα με βαθύ νόημα. Επίσης το ‘Dolemite Is My Name’ σηματοδοτεί τη μεγάλη επιστροφή του μεγάλου κωμικού, Eddie Murphy, σε ταινίες όπου μπορεί να αναδείξει τις υποκριτικές του ικανότητες.

The Irishman (2019)

Σκηνοθεσία: Martin Scorsese

Πρωταγωνιστούν: Robert De Niro, Al Pacino, Joe Pesci.

Trailer: https://www.youtube.com/watch?v=2cK0sS7IPEg

Βαθμολογία IMDB: 7.9/10

Πλατφόρμα: Netflix

Ο Frank Sheeran (De Niro) εργάζεται σαν οδηγός φορτηγού στην Αμερική της δεκαετίας του ’50. Όλα θα αλλάξουν για αυτόν όταν θα γνωρίσει τον Russell Buffalino (Pesci), έναν γκάνγκστερ με εξουσία και πολλές γνωριμίες που φτάνουν αρκετά ψηλά. Ο Frank αρχίζει να κάνει κάποιες μικροδουλειές στην αρχή για αυτόν και με τον καιρό ανεβαίνει στην ιεραρχία της Μαφίας. Όταν προκύπτουν κάποια προβλήματα στο Σωματείο των Φορτηγατζήδων, ο Buffalino στέλνει τον Frank για να βοηθήσει τον πρόεδρό τους, Jimmy Hoffa (Pacino). Οι δύο άνδρες σχηματίζουν μία δυνατή φιλία, όμως μετά από καιρό τα πράγματα περιπλέκονται αρκετά και ο Frank αναγκάζεται να βρεθεί ανάμεσα στη Μαφία και στον Jimmy Hoffa. Τι άλλο μπορούμε να πούμε για το ‘Irishman’, το νέο αριστούργημα του Martin Scorsese που δεν έχει ακόμη ειπωθεί; Όλα είναι εξαιρετικά σε αυτό το φιλμ! Η σκηνοθεσία, το σενάριο, οι ερμηνείες, το μοντάζ… τα πάντα! Ο Scorsese μεγαλουργεί στο είδος που τον ανέδειξε και στη συνέχεια επαναπροσδιορίστηκε από τον ίδιο. Το ‘Irishman’ είναι από τις ταινίες σε streaming, που είναι ένα χρονικό που διανύει 50 ολόκληρα χρόνια, μία ιστορία που φέρνει στο προσκήνιο την σκοτεινότερη πλευρά του να είσαι γκάνγκστερ και όχι την γκλαμουριά του ‘Goodfellas’. Παρά τη διάρκεια των 210 λεπτών, είναι από τις πιο “γρήγορες” ταινίες στην ιστορία του κινηματογράφου. Αυτό βέβαια πια δεν πρέπει να σας απασχολεί, χρόνο έχετε…

Honey Boy (2019)

Σκηνοθεσία: Alma Har’el

Πρωταγωνιστούν: Lucas Hedges, Shia LaBeouf, Noah Jupe

Trailer: https://www.youtube.com/watch?v=5RR8WTQzwSk

Βαθμολογία IMDB: 7.4/10

Πλατφόρμα: Amazon

To ‘Honey Boy’ είναι μία βιογραφική ταινία που περιγράφει τα δύσκολα παιδικά χρόνια του Otis (Jupe), ενός νεαρού ηθοποιού, όπως επίσης τα πρώτα του χρόνια ως ενήλικας όπου προσπαθεί να συμφιλιωθεί με τον πατέρα του (LaBeouf) και να αντιμετωπίσει τα ψυχολογικά του προβλήματα. To φιλμ αυτό βασίζεται στην τραυματική ζωή του Shia LaBeouf, o οποίος εδώ υποδύεται τον ίδιο του τον πατέρα και αναλαμβάνει επίσης καθήκοντα σεναριογράφου. Ο σκηνοθέτης Alma Har’el κάνει εδώ το σκηνοθετικό του ντεμπούτο και φέρνει αρκετά καλά αποτελέσματα , αποσπώντας εξαιρετικές ερμηνείες από το επιτελείο των ηθοποιών του. Το ‘Honey Boy’ είναι από τις ταινίες σε streaming, που είναι μία τρυφερή και πολλές φορές αποκαρδιωτική ματιά στο ψυχολογικό τραύμα, στην τρέλα της διασημότητας και στον δηλητηριώδη αλλά πολύ δυνατό δεσμό πατέρα και γιου.

Marriage Story (2019)

Σκηνοθεσία: Noah Baumbach

Πρωταγωνιστούν: Adam Driver, Scarlett Johansson, Laura Dern

Trailer: https://www.youtube.com/watch?v=esHEdm38jww

Βαθμολογία IMDB: 8.0/10

Πλατφόρμα: Netflix

O Charlie Barber (Driver) είναι ένας πολύ επιτυχημένος θεατρικός σκηνοθέτης ο οποίος συνεργάζεται συνήθως με τη Nicole (Johansson), ηθοποιό και σύζυγό του. Οι δυο τους έχουν μαζί ένα παιδί και εκ πρώτης όψεως έναν καλό γάμο. Όμως από την αρχή του φιλμ, η κατάρρευση της σχέσης τους έχει ξεκινήσει, καθώς βλέπουν σύμβουλο γάμου. Μετά από ελάχιστες συνεδρίες αποφασίζουν να χωρίσουν και έτσι ξεκινάει μία μεγάλη δικαστική διαμάχη που σταδιακά τους κάνει να μισήσουν ο ένας τον άλλο. Το ‘Marriage Story’ είναι ένα φανταστικό και πολύ συγκινητικό πορτραίτο ενός χωρισμού που όμοιό του δεν έχουμε ξαναδεί από το ‘Kramer Vs Kramer’. Ενώ το κύριο θέμα εκείνης της ταινίας ήταν η πατρική αγάπη, το θέμα του ‘Marriage Story’ είναι η αγάπη του ζευγαριού που βυθίζεται στη λήθη και στη συνέχεια μετατρέπεται σε μίσος μέσω της επιρροής των οργάνων που έχουν αναλάβει τη διαδικασία του διαζυγίου. Ο Noah Baumbach ξαναχτυπά με το Netflix ως συνεργάτη του για μία ακόμη φορά και μας προσφέρει αυτό το αριστουργηματικό φιλμ που βασίστηκε στον δικό του χωρισμό. Με σκηνοθεσία άλλης εποχής, διαλόγους και ερμηνείες που σου ξεριζώνουν την καρδία, το ‘Marriage Story’ είναι μία από τις καλύτερες κινήσεις που έχει κάνει ποτέ το Netflix.

The Two Popes (2019)

Σκηνοθεσία: Fernando Meirelles

Πρωταγωνιστούν: Jonathan Pryce, Anthony Hopkins

Trailer: https://www.youtube.com/watch?v=90ujhl_-VYo

Βαθμολογία IMDB: 7.6

Πλατφόρμα: Netflix

Έχουν περάσει περίπου επτά χρόνια από όταν ο συντηρητικός Καρδινάλιος Joseph Ratzinger (Hopkins) εκλέχτηκε και έγινε ο Πάπας Βενέδικτος ο 16ος, νικώντας τον μεγαλύτερο αντίπαλό του, τον φιλελεύθερο Καρδινάλιο Jorge Bergolio (Pryce). Τώρα, ο Bergolio ζει στο Buenos Aires, όπου συνεχίζει το έργο του βοηθώντας την κοινωνία όσο μπορεί. Μία μέρα λαμβάνει μία επιστολή από το Βατικανό που λέει πως ο Πάπας τον καλεί εκεί. Εκείνος χωρίς να ξέρει τον λόγο, αναγκάζεται να απαντήσει στο κάλεσμα και να πάει στο Βατικανό. Εκεί συνταντά τον Πάπα Βενέδικτο και αρχίζει ένα θρησκευτικό debate, καθώς οι δυο τους παρά τα εντελώς διαφορετικά τους πιστεύω, προσπαθούν να χαράξουν μία κοινή πορεία για την Εκκλησία. ‘Οι Δύο Πάπες’ είναι μία ταινία που βασίστηκε στην αληθινή ιστορία της σχέσης των δύο ανδρών και το αποτέλεσμα είναι άλλη μία πολύ ποιοτική παραγωγή του Netflix, με ένα πολύ ενδιαφέρον θέμα που προσφέρει τροφή για σκέψη, ντοκιμαντερίστικη σκηνοθετική προσέγγιση και δύο masterclass ερμηνείες από τους δύο βετεράνους ηθοποιούς Anthony Hopkins και Jonathan Pryce.

Uncut Gems (2019)

Σκηνοθεσία: Safdie Brothers

Πρωταγωνιστούν: Adam Sandler, Lakeith Stanfield, Judd Hirsch

Trailer: https://www.youtube.com/watch?v=vTfJp2Ts9X8

Βαθμολογία IMDB: 7.6/10

Πλατφόρμα: Netflix

Ο Howard Ratner (Sandler) είναι ένας έμπορος κοσμημάτων που εδρεύει στη Νεά Υόρκη. Ο γάμος του καταρρέει, τα χρέη του συνεχώς αυξάνονται και οι γκάνγκστερ δανειστές δεν σταματούν να τον απειλούν. Έτσι εκείνος καταστρώνει ένα μεγάλο σχέδιο και ρισκάρει τα πάντα προκειμένου να καταφέρει να κρατήσει την επιχείρησή του και κυρίως να μείνει ζωντανός. Το Uncut Gems είναι η τρίτη μεγάλη μήκους ταινία των αδελφών Safdie και περιέχει την καλύτερη ερμηνεία της καριέρας του Adam Sandler. Το φιλμ αυτό μπορεί να περιγραφεί ως ένα όμορφο χάος, αφού η σκηνοθεσία του είναι χαοτική με την καλή έννοια και παραπέμπει σε άλλες ταινίες του crime είδους των δεκαετιών ’70 και ’80. Το σενάριο επίσης κρατάει το ενδιαφέρον του θεατή αμείωτο σε όλη τη διάρκεια και υπηρετείται πιστά από τον πρωταγωνιστή του, Adam Sandler στον καλύτερο ρόλο που είχε ποτέ. Τα εύσημα πρέπει να δοθούν σε σκηνοθέτες όπως τα αδέλφια Safdie και στον Noah Baumbach παλιότερα που αναγνώρισαν το υποκριτικό του ταλέντο. Ας ελπίσουμε πως μελλοντικά θα τον δούμε και σε άλλες τέτοιες ταινίες…